1. ปัจจัยความเสี่ยง

บริษัทหลักทรัพย์จัดการกองทุน เอ็มเอฟซี จำกัด (มหาชน) ประกอบธุรกิจหลักทรัพย์ประเภท
“กิจการจัดการลงทุน” โดยรายได้หลักมาจากการบริหารจัดการกองทุน ดังนั้น
ปัจจัยเสี่ยงที่จะส่งผลกระทบต่อ
ผลการดำเนินธุรกิจของบริษัทจึงเป็นปัจจัยความเสี่ยงที่มาจากการลงทุนและปัจจัยความเสี่ยงในธุรกิจหลักเป็นสำคัญ
บริษัทตระหนักถึงความสำคัญของการบริหารความเสี่ยงในอันที่จะนำประโยชน์สูงสุดมาสู่ผู้ถือหุ้น
ผู้ถือหน่วยลงทุน และผู้มีส่วนได้เสียกลุ่มอื่นของบริษัททุกกลุ่ม จึงจัดให้มีการศึกษาวิเคราะห์ ระบุ
และประเมินปัจจัยเสี่ยง ตลอดจนกำหนดมาตรการและทำการบริหารจัดการกับความเสี่ยง
เพื่อให้ระดับความเสี่ยงลดลงอยู่ในระดับที่กำหนดไว้เป็นนโยบาย
นอกจากนี้บริษัทยังได้ติดตามและรายงานผลของการบริหารความเสี่ยงอย่างสม่ำเสมอให้ผู้บริหารรับทราบ
เพื่อดำเนินการปรับปรุงแก้ไขได้อย่างทันกาลเมื่อมีความจำเป็น พร้อมกันนี้
บริษัทได้ใช้ความพยายามอย่างยิ่งที่จะสื่อสารและส่งเสริมให้พนักงานทั้งบริษัทได้รับรู้เข้าใจ
ให้ความสำคัญกับความเสี่ยงที่เกี่ยวข้อง
และเน้นย้ำให้ปฏิบัติตามแผนงานและแนวทางในการลดและป้องกันความเสี่ยงอย่างเคร่งครัด
จนนำไปสู่การเป็นวัฒนธรรมด้านความเสี่ยงของบริษัท

สำหรับปี พ.ศ. 2552 บริษัทระบุปัจจัยความเสี่ยงที่สำคัญไว้ 2 ด้าน ดังนี้

ก. ปัจจัยความเสี่ยงด้านการเงิน

รายได้หลักของบริษัทมาจากการจัดการกองทุน ซึ่งคำนวณจากมูลค่าทรัพย์สินสุทธิ
ดังนั้นความเสี่ยงที่เกิดจากการเปลี่ยนแปลงของดัชนีตลาดหลักทรัพย์ ราคาหลักทรัพย์ อัตราดอกเบี้ย
อัตราแลกเปลี่ยน ซึ่งมีสาเหตุมาจากการเปลี่ยนแปลงของภาวะเศรษฐกิจและตลาดเงิน
ผลประกอบการของผู้ออกหลักทรัพย์ และเงื่อนไขการจ่ายผลตอบแทนของหลักทรัพย์ตลอดอายุ
จึงอาจส่งผลทำให้มูลค่าทรัพย์สินสุทธิภายใต้ การจัดการมีระดับลดลง
และสามารถส่งผลกระทบในทางลบต่อผลประกอบการของบริษัทได้

อย่างไรก็ตาม บริษัทได้นำนวัตกรรมทางการเงินมาใช้เพื่อลดความเสี่ยงในการลงทุนและ
หาช่องทางการลงทุนใหม่ในตราสารทุน ตราสารหนี้
และตราสารอนุพันธ์ภายในประเทศและต่างประเทศ เพื่อกระจายความเสี่ยงในการลงทุนของกองทุน
อีกทั้งยังได้ประยุกต์ใช้มูลค่าความเสี่ยง เป็นเครื่องมือสำหรับการวัดระดับความเสี่ยง
เพื่อนำผลลัพธ์ไปใช้เป็นข้อมูลประกอบการบริหารความเสี่ยงที่เกิดจากการเปลี่ยนแปลงของราคาหลักทรัพย์ของกองทุนภายใต้การจัดการ
ทั้งนี้
บริษัทได้มีการประเมินระดับความเสี่ยงด้านเครดิตของตราสารหนี้ที่กองทุนพิจารณาแล้วผนวกเข้ากับความเสี่ยงด้านราคา
ตลอดจนสร้างระบบเตือนในกรณีที่กองทุนมีค่าความเสี่ยงเกินระดับที่กำหนดไว้
ตามนโยบายการลงทุนที่ได้ออกแบบให้แต่ละกองทุน เป็นการเฉพาะ
เพื่อให้บริษัทสามารถทราบระดับและจัดการกับความเสี่ยงจากการลงทุนให้อยู่ในระดับ
ที่เหมาะสมได้ตลอดเวลา นอกจากนี้ บริษัทได้จัดทำแผนฉุกเฉินสำหรับการจัดการลงทุน เพื่อรองรับ
ความเสี่ยงที่เกิดขึ้น อันเนื่องมาจากเหตุการณ์ผิดปกติที่ไม่ได้คาดคิดมาก่อน
เพื่อให้การบริหารจัดการกองทุนเป็นไปอย่างมีประสิทธิภาพ
และสามารถรองรับผลกระทบที่เกิดขึ้นจากเหตุการณ์ต่างๆ ดังกล่าว ได้อย่างเหมาะสม

  ข. ปัจจัยความเสี่ยงด้านธุรกิจ

ภายใต้นโยบายการเปิดอนุญาตการดำเนินธุรกิจจัดการลงทุนเสรี
อันนำมาซึ่งภาวะการแข่งขันที่รุนแรงขึ้น
ประกอบกับภาวะเศรษฐกิจโลกที่เข้าสู่ภาวะชะลอตัวและตลาดทุนที่ปรับตัวลดลงและมีความผันผวนที่สูงขึ้นนั้น
ย่อมส่งผลกระทบให้บริษัทมีความเสี่ยงที่อาจจะสูญเสียลูกค้าและรายได้บางส่วนได้ ดังนั้น
เพื่อจัดการกับปัญหาอันอาจจะเกิดขึ้นดังกล่าว
บริษัทมีแผนการทางธุรกิจเพื่อแก้ไขความเสี่ยงด้านธุรกิจดังกล่าว
ด้วยการยึดหลักการสร้างความแตกต่างให้กับบริษัทโดยการจัดตั้งกองทุนที่กระจายไปยังตราสารที่หลากหลายขึ้นเพื่อรองรับต่อความต้องการที่แตกต่างกันของนักลงทุนรวมถึงกองทุนที่มีระดับความเสี่ยงต่ำ
เพื่อตอบรับกับภาวะเศรษฐกิจผันผวนรวมถึงมีการใช้นวัตกรรมทางการเงินใหม่ๆที่สามารถลดความเสี่ยงและเพิ่มผลตอบแทนสูงขึ้น
การขยายฐานผู้ลงทุนไปสู่กลุ่มผู้ลงทุนกลุ่มเป้าหมายใหม่ทั้งในประเทศและต่างประเทศ
การขยายช่องทางการซื้อขายหน่วยลงทุนที่มีประสิทธิภาพ
ด้วยการมีศูนย์บริการลูกค้าที่ให้คำปรึกษาแนะนำด้านการลงทุน
และการซื้อขายผ่านระบบอิเล็กทรอนิกส์
ตลอดจนการให้บริการคำปรึกษาด้านการวางแผนทางการเงินอย่างครบวงจร (wealth
management) นอกจากนี้ บริษัทได้ออกแบบกลยุทธ์การลงทุนใหม่ๆ
และเครื่องมือการจัดการลงทุนใหม่ๆเพิ่มเติม
เพื่อเร่งผลประกอบการของกองทุนภายใต้การจัดการให้ได้รับอัตราผลตอบแทนสูงสุด ณ
ระดับความเสี่ยงที่ยอมรับได้ อันนำมาซึ่งความพอใจที่ดีขึ้นแก่ลูกค้าเก่า
และดึงดูดลูกค้าใหม่ให้มาใช้บริการของบริษัทในระยะยาว